LV Eiropas Savienības Oficiālais Vēstnesis C 256/2

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 256/02)

Šī publikācija dod tiesības iesniegt iebildumus pret grozījuma pieteikumu saskaņā ar Padomes Regulas (EK) Nr. 510/2006 7. pantu. Iebildumi jāiesniedz Komisijai sešu mēnešu laikā no publicēšanas dienas.

PADOMES REGULA (EK) Nr. 510/2006

Grozījuma pieteikums saskaņā ar 9. pantu un 17. panta 2. punktu

“ESROM”

EK Nr.: DK/PGI/117/0329

ACVN ( ) AĢIN (X)

Pieprasītais (-ie) grozījums (-i)

Iedaļa (-s) specifikācijā:

Nosaukums: X Apraksts Ģeogrāfiskais apgabals X Izcelsmes apliecinājums Ražošanas metode X Saikne X Marķējums X Valsts prasības

Grozījums (-i):

Apraksts

Siera šķirnes Esrom 20+ un Esrom 30+ ražoja arī agrāk, bet tikai nelielos daudzumos un gandrīz tikai kā pasūtījuma preci. Šo produktu ražošana bija ierobežota, tāpēc tos aizmirsa iekļaut sākotnējā pieteikumā. Eiropas tirgus, jo īpaši Dānijas, Vācijas un Austrijas tirgus, šo gadu laikā ir strauji mainījies, un ir audzis pieprasījums pēc siera šķirnēm ar zemu tauku saturu. Tāpēc oficiālajā un aizsargātajā sortimentā jāiekļauj arī Esrom 20+ un Esrom 30+.

Ražotājs vēlas ražot nedaudz augstāku Esrom variantu, jo siera kvalitāte uzlabojas, ja siers, kura svars ir vismaz 2 kg, ir līdz 7 cm augsts.

Izcelsmes apliecinājums

Iedaļa “Izcelsmes apliecinājums” ir papildināta, ņemot vērā izsekojamības prasības.

Saikne

Vēsturiskais pamatojums ir pārcelts no iedaļas “Izcelsmes apliecinājums” uz iedaļu “Saikne”.

Kontroles iestāde

Ir pievienota informācija par privātās kontroles iestādes akreditāciju atbilstoši Eiropas standartam EN45011.

Marķējums

Iedaļā “Marķējums” ir labota kļūdaina informācija attiecībā uz aizsargātas ģeogrāfiskās izcelsmes norādes (“AĢIN”) lietojumu un iekļauti noteikumi par marķējumu sieru šķirnēm ar pazeminātu tauku saturu.

Valsts prasības

Valsts prasības ir grozītas tikai saistībā ar izmaiņām Dānijas tiesību aktā, un grozījums attiecas uz atsauci uz šo tiesību aktu. Noteikumi attiecībā uz Esrom nav grozīti.

ATJAUNINĀTS KOPSAVILKUMS

PADOMES REGULA (EK) Nr. 510/2006

“ESROM”

EK Nr.: DK/PGI/117/0329

ACVN ( ) AĢIN (X)

Šis kopsavilkums ir sagatavots informatīvā nolūkā. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt 1. iedaļā norādītajās valsts iestādēs vai Eiropas Komisijā (1).

1. Atbildīgais dienests dalībvalstī

Nosaukums: Fødevarestyrelsen Adrese: Mørkhøj Bygade 19 DK-2860 Søborg Tālrunis: (45) 33 95 60 00 Fakss: (45) 33 95 60 01 E-pasts: fvst@fvst.dk

2. Grupa

Nosaukums: Foreningen af Danske Osteproducenter Adrese: Frederiks Allé 22 DK-8000 Århus C Tālrunis: (45) 87 31 20 00 Fakss: (45) 87 31 20 01 Sastāvs: ražotāji/pārstrādātāji ( X ) citi ( )

3. Produkta veids

1.3. kategorija: siers

4. Produkta specifikācija (4. panta 2. punkta prasību kopsavilkums)

4.1. Nosaukums: “Esrom”

4.2. Apraksts: Graudains siers, pusciets līdz ciets, nogatavināts, ražots no Dānijas govju piena.

Sastāvs:

Esrom 20+: tauku saturs sausnā vismaz 20 %, sausna vismaz 47 %.

Esrom 30+: tauku saturs sausnā vismaz 30 %, sausna vismaz 48 %.

Esrom 45+: tauku saturs sausnā vismaz 45 %, sausna vismaz 50 %.

Esrom 60+: tauku saturs sausnā vismaz 60 %, sausna vismaz 57 %.

Forma un svars (veselam sieram)

Ārējais izskats: plāna, gluda, dzeltenīgas līdz oranžas nokrāsas, ēdama miza ar tīru, gandrīz sausu, plānu, viendabīgu glemi, kuras krāsa var būt no dzeltenbrūnas līdz sarkanbrūnai. Ilgāk pastāvējušiem sieriem var būt viegli taukaina virsma, jo tiem veidojas jauna glemes kārtiņa.

Krāsa: viendabīgi dzeltenīga līdz baltai.

Struktūra: siera virsmu vienmērīgi klāj neregulārs acojums, acis ir apmēram rīsa grauda lielumā.

Konsistence: vienmērīga visam sieram. Mīksts, bet griežams.

Smarža un garša: maiga, skābena, aromātiska, glemi veidojošo baktēriju ietekmē — viegli pikanta. Jo siers ilgāk noturēts, jo izteiktāks kļūst pikantais aromāts un garša.

Nogatavināšanas ilgums: vismaz 2 nedēļas.

4.3. Ģeogrāfiskais apgabals: Dānija

4.4. Izcelsmes apliecinājums: Esrom ražo tikai no piena, kas iegūts šajā ģeogrāfiskajā apgabalā, un ar to saistīto dokumentāciju kontrolē kontroles iestāde, kas iesniedz dokumentāciju par šo kontroli akreditācijas iestādei. Tiek veikta rūpīga visu piegādātāju uzskaite, jo, pamatojoties uz to, tiek aprēķināti maksājumi par pienu. Pirms siera nosūtīšanas pienotavā to marķē saskaņā ar spēkā esošajiem tiesību aktiem, lai nodrošinātu izsekojamību uz attiecīgo pienotavu. Marķējumu kontrolē iestādes.

4.5. Ražošanas metode: Dānijas govs svaigpiens ir standartizēts attiecībā uz tauku saturu un pasterizēts zemā temperatūrā. Pievieno ieraugu un himozīna fermentu. Kad receklis ir pietiekoši biezs, to griež ar nazi. Pēc tam masu maisa, notecina sūkalas un karsē. Siera graudus pilda formā un pēc tam novieto zem viegla sloga. Sierus atdzesē, sāla, no ārpuses apslapina ar glemes ieraugu un uzglabā telpā ar augstu gaisa mitrumu. Pēc nogatavināšanas sierus mazgā, žāvē un iepako.

4.6. Saikne: Recepti izgudroja Esrom klostera mūki 12.–13. gadsimtā. 20. gadsimta trīsdesmitajos gados to tālāk pilnveidoja Dānijas Valsts piensaimniecības izmēģinājumu stacija (Statens Forsøgsmejeri). Šā siera ražošanu uzsāka pienotava Midt-sjællands Herregårdsmejeri un pēc tam arī citas pienotavas.

Gan Kopienā, gan ārpus tās Esrom uzskata par tradicionālu dāņu sieru. Šāds statuss ir panākts, īstenojot likumdošanas iniciatīvas, un ražotāju asociācijas 40 gadus ilgā darbā, uzlabojot kvalitāti, tādējādi saglabājot tradicionālās un īpatnējās iezīmes.

4.7. Kontroles iestāde:

Nosaukums: Steins Laboratorium A/S, Mejeridivisionen Adrese: Hjaltesvej 8 DK-7500 Holstebro Tālrunis: (45) 76 60 40 00 Fakss: (45) 76 60 40 66 E-pasts: info@steins.dk

4.8. Marķējums: Esrom 20+, Esrom 30+, Esrom 45+ vai Esrom 60+ (atkarībā no tauku satura) papildina ar “aizsargātu ģeogrāfiskās izcelsmes norādi” vai “AĢIN”.

4.9. Valsts prasības: Esrom standarts norādīts Dānijas veterinārā un pārtikas dienesta 2004. gada 10. maija Administratīvajā rīkojumā Nr. 335 par piena produktiem u.c. (Fødevarestyrelsens bekendtgørelse nr. 335 af 10. maj 2004 om mælkeprodukter m.v).

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B–1049 Brisele.